FI Euroopan unionin virallinen lehti C 143/3

Kuulemismenettelystä vastaavan neuvonantajan loppukertomus (1)

Jarrujärjestelmät

(AT.39920)

(2018/C 143/03)

Komissio käynnisti 22. syyskuuta 2016 neuvoston asetuksen (EY) N:o 1/2003 (2) 11 artiklan 6 kohdan ja komission asetuksen (EY) N:o 773/2004 (3) 2 artiklan 1 kohdan mukaisen menettelyn, joka koski kolmea yritystä: TRW (4), Bosch (5) ja Continental (6) (yhdessä ’osapuolet’).

Asetuksen (EY) N:o 773/2004 10 a artiklan 2 kohdan mukaisten sovintoon tähtäävien keskustelujen ja sovintoehdotusten jälkeen komissio antoi 4. joulukuuta 2017 väitetiedoksiannon, joka annettiin tiedoksi osapuolille 5. joulukuuta 2017. Väitetiedoksiannon mukaan osapuolet ovat osallistuneet toiseen tai molempiin kahdesta yhtenä kokonaisuutena pidettävästä jatkuvasta SEUT-sopimuksen 101 artiklan ja Euroopan talousalueesta (”ETA”) tehdyn sopimuksen 53 artiklan rikkomisesta, jotka liittyivät niiden harjoittamaan henkilöautojen nestejarrujärjestelmien komponenttien ja elektronisten jarrujärjestelmien myyntiin useille autonvalmistajille ETA-alueella.

Vastauksissaan väitetiedoksiantoon osapuolet vahvistivat asetuksen (EY) N:o 773/2004 10 a artiklan 3 kohdan mukaisesti, että väitetiedoksiannossa oli otettu huomioon niiden tekemien sovintoehdotusten sisältö.

Komission päätösluonnoksessa todetaan, että osapuolet ovat rikkoneet SEUT-sopimuksen 101 artiklaa ja ETA-sopimuksen 53 artiklaa osallistumalla toiseen tai molempiin kahdesta yhtenä kokonaisuutena pidettävästä jatkuvasta rikkomisesta, jotka koostuivat arkaluonteisten liiketoimintatietojen vaihtamisesta. Tietojenvaihdon tarkoituksena oli vähentää kilpailullista epävarmuutta osapuolten harjoittaman henkilöautojen nestejarrujärjestelmien komponenttien ja elektronisten jarrujärjestelmien myynnissä, joka suuntautuu useille autonvalmistajille ETA-alueella. Päätösluonnoksessa todetaan, että ensimmäisen rikkominen, joka koski nestejarrujärjestelmien komponenttien myyntiä, alkoi 13. helmikuuta 2007 ja jatkui 18. maaliskuuta 2011 saakka, kun taas toinen rikkominen, joka koski sähköisten jarrujärjestelmien myyntiä, alkoi 29. syyskuuta 2010 ja päättyi 7. heinäkuuta 2011.

Olen tutkinut päätöksen 2011/695/EU 16 artiklan mukaisesti, käsitelläänkö päätösluonnoksessa ainoastaan sellaisia väitteitä, joista osapuolille on annettu mahdollisuus esittää näkemyksensä. Katson, että asia on näin.

Edellä esitetyn perusteella ja ottaen huomioon, että osapuolet eivät ole esittäneet minulle minkäänlaisia pyyntöjä tai valituksia (7), katson, että osapuolten menettelyllisten oikeuksien tosiasiallista toteutumista on kunnioitettu tässä asiassa.

Brysselissä 20. helmikuuta 2018. Joos STRAGIER

(1) Kuulemismenettelystä vastaavan neuvonantajan tehtävästä ja toimivaltuuksista tietyissä kilpailuasioita koskevissa menettelyissä 13 päivänä lokakuuta 2011 annetun Euroopan komission puheenjohtajan päätöksen 2011/695/EU 16 ja 17 artiklan mukaisesti (EUVL L 275, 20.10.2011, s. 29).

(2) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(3) Komission asetus (EY) N:o 773/2004, annettu 7 päivänä huhtikuuta 2004, EY:n perustamissopimuksen 81 ja 82 artiklan mukaisten komission menettelyjen kulusta (EUVL L 123, 27.4.2004, s. 18).

(4) ZF TRW Automotive Holdings Corp., TRW KFZ Ausrüstung GmbH ja Lucas Automotive GmbH (yhdessä ’TRW’).

(5) Robert Bosch GmbH (jäljempänä ’Bosch’).

(6) Continental AG, Continental Teves AG & Co. oHG ja Continental Automotive GmbH (yhdessä ’Continental’).

(7) Päätöksen 2011/695/EU 15 artiklan 2 kohdan mukaan kartelleja koskevissa asioissa menettelyn osapuolet, jotka aloittavat sovintoon tähtäävät neuvottelut asetuksen (EY) N:o 773/2004 10 a artiklan mukaisesti, voivat saattaa asian kuulemismenettelystä vastaavan neuvonantajan tutkittavaksi missä tahansa sovintomenettelyn vaiheessa varmistaakseen menettelyllisten oikeuksiensa tosiasiallisen toteutumisen. Ks. myös sovintomenettelyn toteuttamisesta neuvoston asetuksen (EY) N:o 1/2003 7 ja 23 artiklan mukaisten päätösten tekemiseksi kartelliasioissa annetun komission tiedonannon 2008/C 167/01 18 kohta (EUVL C 167, 2.7.2008, s. 1).